ROZHODNUTIE KOMISIE
zo 16. marca 2006,
ktorým sa schvaľujú prieskumné programy členských štátov zamerané na vtáčiu chrípku u hydiny a voľne žijúcich vtákov v roku 2006
[oznámené pod číslom K(2006) 780]
(2006/314/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 20,
keďže:
(1)
V rozhodnutí Rady 90/424/EHS sa stanovuje finančný príspevok Spoločenstva na prijatie vedeckých a technických opatrení potrebných na vývoj veterinárnych právnych predpisov Spoločenstva, ako aj vzdelávanie a školenia v oblasti veterinárnej medicíny.
(2)
V rozhodnutí 2006/101/ES o implementácii prieskumných programov zameraných na vtáčiu chrípku u hydiny a voľne žijúcich vtákov, ktoré sa majú uskutočniť v členských štátoch v roku 2006 (2), v období od februára do decembra 2006 sa ustanovuje implementácia týchto prieskumov za podmienky, že Komisia tieto prieskumné programy schváli. V rámci týchto prieskumov sa zisťuje prítomnosť infekcií u hydiny, ktoré by mohli viesť k revízii súčasných právnych predpisov Spoločenstva a prispieť k znalostiam o možnom ohrození zvierat a ľudí zo strany voľne žijúcej zveri.
(3)
Komisia preskúmala v súlade s týmto rozhodnutím prieskumné programy, ktoré predložili členské štáty.
(4)
Komisia zistila, že prieskumné programy predložené členskými štátmi spĺňajú ustanovenia rozhodnutia 2006/101/ES. Tieto programy by sa preto mali schváliť.
(5)
Vzhľadom na dôležitosť týchto prieskumných programov pri dosiahnutí cieľov Spoločenstva v oblasti zdravia zvierat a ľudí je vhodné upraviť finančný príspevok Spoločenstva na 50 % nákladov, ktoré vznikli príslušnému členskému štátu pri uplatňovaní opatrení uvedených v tomto rozhodnutí, až do maximálnej sumy pre každý prieskumný program.
(6)
Výdavky súvisiace s prieskumnými programami schválené v rámci tohto rozhodnutia, ktoré vznikli od 1. februára 2006, by sa taktiež mali považovať za oprávnené na spolufinancovanie zo strany Spoločenstva.
(7)
Je taktiež vhodné stanoviť pravidlá pre podávanie správ o výsledkoch prieskumov a oprávnenosti nákladov, ktoré sú zahrnuté vo finančných požiadavkách finančnej účasti Spoločenstva k nákladom vzniknutým členskému štátu pri implementácii prieskumných programov.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Programy členských štátov zamerané na vtáčiu chrípku u hydiny a voľne žijúcich vtákov uvedené v prílohe I sa prijímajú na obdobie stanovené v tejto prílohe („programy“).
Článok 2
Členské štáty vykonajú prieskumy vtáčej chrípky u hydiny a voľne žijúcich vtákov v súlade s programami.
Článok 3
Finančný príspevok Spoločenstva na náklady na rozbor vzoriek sa poskytne každému členskému štátu vo výške 50 % vzniknutých nákladov a do maximálnej sumy pre spolufinancovanie stanovenej v prílohe I.
Tento finančný príspevok Spoločenstva sa poskytne za predpokladu, že príslušný členský štát spĺňa tieto podmienky:
a)
uvedie do účinnosti zákony, iné právne predpisy alebo správne opatrenia potrebné na implementáciu svojho programu;
b)
predloží Komisii a referenčnému laboratóriu Spoločenstva pre vtáčiu chrípku, ako sa uvádza v článku 51 ods. 1 smernice Rady 2005/94/ES (3), najneskôr do 31. marca 2007 záverečnú správu o technickom vykonaní programu a dosiahnutých výsledkoch v súlade so vzormi podávania správ ustanovených v prílohách II, III, IV a V k tomuto rozhodnutiu;
c)
predloží Komisii príslušné dôkazy týkajúce sa nákladov vzniknutých pri rozbore vzoriek počas obdobia, pre ktoré je program schválený;
d)
implementuje program účinne, najmä príslušný orgán musí zabezpečiť, aby sa vykonal vhodný odber vzoriek.
Článok 4
Maximálna výška nákladov, ktoré sa členským štátom nahradia za testy, ktoré sú súčasťou programov, neprekročí:
a)
:
test ELISA
:
1 EUR za test;
b)
:
imunodifúzny test na agarovom géli
:
1,2 EUR za test;
c)
:
test HI na H5/H7
:
12 EUR za test;
d)
:
test na izoláciu vírusu
:
30 EUR za test;
e)
:
test PCR
:
15 EUR za test.
Článok 5
Toto rozhodnutie je určené členským štátom.
V Bruseli 16. marca 2006